Ledelse er en vigtig forudsætning for et godt arbejdsmiljø. Ledelse handler bl.a. om at skabe klare rammer for arbejdet og for dig og dine kolleger.
Når der arbejdes på at skabe det gode arbejdsmiljø, fokuseres der ofte på at fjerne det, der påvirker din trivsel og helbred negativt på dit arbejde. Men din arbejdsgiver kan også forbedre arbejdsmiljøet ved at fremme de betingelser på arbejdspladsen, der gør det sjovt for dig og dine kolleger at gå på arbejde; såkaldte positive faktorer. Positivfaktorer kan fx være: videreuddannelse, retfærdighed, kollegiale relationer, anerkendelse, ordentlig information så der skabes tryghed, opbakning fra din arbejdsgiver og involvering af dig og dine kolleger i vigtige beslutninger. Positive faktorerne kan sikre, at du og dine kolleger trives og udvikler jer på arbejdspladsen.
Ligeledes kan de positive faktorer medvirke til, at du får en oplevelse af indflydelse, meningsfuldhed og at du øger din sociale tilknytning til dine kolleger, så dine grundlæggende sociale og psykologiske behov bliver stimuleret. Ud over de positive faktorer er der også andre indsatser, der kan skabe det gode arbejdsmiljø. Det kan være ordentlige arbejdsforhold generelt - så som kantineforhold, ordentlige kontorforhold, årlige arbejdspladsvurderinger (APV) som skal sikre at arbejdsmiljøet er optimalt i forhold til dine arbejdsopgaver mm. Det er din arbejdsmiljørepræsentant, der i samarbejde med din arbejdsgiver har ansvaret for at skabe et godt arbejdsmiljø og lægge en strategi for at udvikle arbejdsmiljøet på din arbejdsplads.